
Gan ddefnyddio fframwaith EntreComp, gwerthuswch yn feirniadol eich creadigrwydd a'ch menter eich hun ac ystyried sut y gallech chi ddatblygu sgiliau creadigol a mentrus dysgwyr cynradd trwy'ch addysgeg eich hun. 
Ceir llu o ddiffiniadau gwahanol ynghylch beth yn union a olygir wrth greadigrwydd (Treffinger et al, 2002) ac yn yr un modd ceir cam-ddealltwriaethau o’r hyn a olygir wrth fentergarwch (Penaluna (2019), er consensws ym maes addysg erbyn hyn am bwysigrwydd y ddau beth (Donaldson, 2015). Dadleua Penaluna (2019) fod meddylfryd mentergarol ond yn datblygu yn sgil hogi sgiliau creadigol plant yn y lle cyntaf. Cydnabydda Treffinger et al (2002) mai’r amwysedd hwn ynghylch diffinio beth yn union yw creadigrwydd a sut i’w fabwysiadu sy’n peri anawsterau i addysgwyr. O ganlyniad, gwelir mai’r hyn a wyneba athrawon yw dryswch a wnelo â sut i addysgu plant creadigrwydd fel sgil ac yn dilyn hynny cwestiynau o ran sut i’w hasesu. Mae hwn yn fater sy’n derbyn cryn dipyn o sylw gan Estyn (2018) wrth iddynt annog ysgolion i addasu eu dulliau er mwyn creu system asesu mwy hyblyg ac amrywiol sy’n galluogi athrawon i addysgu sgiliau megis creadigrwydd yn fwy esmwyth. Anodd, serch hynny, yw creu system asesu o’r fath heb, yn gyntaf, cynnig fframwaith eglur ar gyfer addysgwyr o ran beth yw creadigrwydd a sut i’w haddysgu mewn modd sydd yn annog mentergarwch ymysg dysgwyr y dyfodol. 
Addysg yw’r arf orau allwn ddarparu ar gyfer ein plant er mwyn eu paratoi ar gyfer y dyfodol anrhagweladwy (Robinson, 2006). Gyda’r holl ddatblygiadau technolegol ac amgylcheddol a geir yn y byd heddiw, a sy’n dal i ddatblygu, daw’r amser am wau creadigrwydd a menter i fyd addysg yn bwysicach nag erioed. Yn ychwanegol i’r farn uchod felly mae Robinson (2006) hefyd yn frwd dros weld ysgolion yn defnyddio creadigrwydd fel rhinwedd sydd â’r un statws, sydd yr un mor bwysig â llythrennedd neu rifedd, hyd yn oed. Yn ei eiriau ef, annog plant i beidio bod ag ofn arbrofi yn ôl eu hawch yw’r hyn a olygir wrth addysgu ar gyfer creadigrwydd. Yn anffodus, serch hynny, nid yw ysgolion yn cyflawni hyn o gwbl; os unrhyw beth y gwrthwyneb a geir (Robinson, 2006). Ail-ystyriaeth o bwrpas addysg sydd ei angen ac er mwyn cyrraedd y man hynny rhaid ail-feddwl ein ffordd o ddehongli deallusrwydd (De Bono, 1992).  Dywed De Bono (1992) bod creadigrwydd, yn y bôn, yn deillio o gryfder sgiliau meddwl unigolyn ac mai cofio hynny yw’r allwedd ar gyfer mynd i’r afael ag addysgu ar gyfer creadigrwydd a menter yn llwyddiannus. Hynny yw, felly, canolbwyntio ar hybu profiadau i blant sydd yn ymarfer eu sgiliau meddwl. Enghraifft syml o hynny ar waith yw cynnig profiadau real i blant, rhai sydd yn efelychu cyd-destun bywyd go iawn iddynt. Bydd addysgu pynciau trwy arddull cynnig profiadau yn medru annog disgyblion i ddysgu wrth ddatrys problemau a chyfathrebu mewn ffyrdd perthnasol a phwrpasol. 
Dadleua Johnston (2019) fod creadigrwydd yn llifo i bob maes dysgu. Yn ôl hithau hefyd, o ystyried yr holl heriau gwleidyddol, ariannol ac amgylcheddol a wyneba Prydain, all yr amser am annog creadigrwydd ym myd addysg ddim fod yn well. Atgyfnertha Craft et al (2007) fod annog creadigrwydd yn codi hyder plant yn eu syniadau, yn cryfhau eu dealltwriaeth o wybodaeth flaenorol ac yn ysbrydoli plant i ddarganfod ffyrdd i symud eu dysgu eu hunain yn ei flaen. Cytuna Blaschke (2012) fod addysg ar gyfer creadigrwydd yn medru paratoi plant ar gyfer y byd gwaith drwy adeiladu gwydnwch wrth iddynt ddatblygu gwerthoedd ac agwedd bositif, iach. Y rhinweddau hyn oll sy’n adeiladu unigolyn mentrus. Ond, yr hyn sydd yn peri gofid i athrawon yw sut i bennu arddull addysgu sydd wir yn ategu addysg ar gyfer creadigrwydd ac yn dilyn hynny, mentergarwch. Noda Penaluna (2015) mai’r hyn sydd angen yw canolbwyntio ar ddatblygu sgiliau meddwl plant. Cyniga ef y syniad o osod problemau fel canolbwynt gwersi gan ganiatáu amser i’r plant chwarae, arddangos chwilfrydedd a gofyn ac ateb cwestiynau. Yn ôl Biggs (2003), dysgu trwy weithgareddau er mwyn i blant ymarfer eu gwybodaeth a sgiliau yw’r ffordd orau o ddarparu addysg greadigol i ddatblygu creadigrwydd plant. Honna ef, os nad yw ysgolion yn gwneud hyn bydd plant yn parhau i fethu dysgu sut i roi eu gwybodaeth ar waith yn annibynnol (Biggs, 2003). Dyma brif pwrpas addysg dda, addysgu plant nid yn unig yr wybodaeth sylfaenol sydd angen arnynt i ddysgu ond darparu iddynt sgiliau ar gyfer tyfu, datblygu a llewyrchu. Rhaid hogi sgiliau creadigrwydd plant felly ond hefyd cynnig cyfle iddynt ymarfer y sgiliau hynny drwy weithgareddau hybu mentergarwch yn yr ysgol. Drwy gynnig profiadau o wahanol cyd-destunau i blant bydd modd iddynt aeddfedu a’r aeddfedrwydd hynny yw sylfaen adeiladu unigolyn sy’n meddwl gyda chreadigrwydd a mentergarwch (Lucas et al, 2013). 
Ceir amheuon ynghylch pa mor hawdd ydyw i ddysgu creadigrwydd fel sgil. Er hyn, dadleua Csikszentmihalyi (dyfynnwyd yn McIntyre, 2007) ei fod yn medru cael ei fabwysiadu. Cefnoga Sternberg (2010) mai allweddol ydyw i addysgu plant creadigrwydd er mwyn i ddysgwyr dyfu’n unigolion llwyddiannus. Ni cheir amheuaeth felly dros bwysigrwydd darparu addysg ar gyfer creadigrwydd er mwyn hybu mentergarwch ymysg dysgwyr, ond yr unig gymhlethdod a geir yw sut i fynd ati orau i gynnig y ddarpariaeth honno (Hytti ac O’Gorman, 2004). Yn gyntaf, rhaid deall craidd creadigrwydd. Noder gan Lucas et al (2013) bod yna ddau fath o feddwl wrth ystyried datblygiad gwybyddol yn sgiliau meddwl plant a’r rheiny yw (1) meddwl dargyfeiriol ac yna (2) meddwl cydgyfeiriol.  Cred Guilford (dyfynnwyd yn Markov, 2017), a sawl arbenigwr arall bellach, fod byd addysg yn dueddol o danseilio defnydd plant o’u sgiliau meddwl dargyfeiriol. Maent yn gwneud hyn wrth iddynt dalu lawer fwy o sylw at ymarfer sgiliau meddwl cydgyfeiriol a diffyg sylw at ddatblygu sgiliau meddwl dargyfeiriol dysgwyr. Chwaraea sgiliau meddwl dargyfeiriol rôl allweddol yn natblygiad plant o’u creadigrwydd (Guilford a ddyfynnwyd yn Markov, 2017). Aiff y sgil o feddwl dargyfeiriol law yn llaw â ffactorau eraill hefyd megis eu gallu i fentro, i ddatrys problemau ac i herio gwybodaeth drwy ddefnyddio sgiliau gwahanol i ddychmygu datrysiadau gwreiddiol. Ar y llaw arall, pwysleisia Runco (dyfynnwyd yn Lucas et al, 2013) fod meddwl dargyfeiriol ond yn un ochr o’r geiniog ac mai cydbwysedd rhwng y ddau fath o feddwl sydd angen. Allweddol felly yw, nid yn unig cydnabod, ond hefyd cofio, cymhlethdod diffinio creadigrwydd er mwyn sicrhau ei fod yn cael ei addysgu’n ei gyfanrwydd. 
Dywed Guilford (dyfynnwyd yn Markov, 2017) mai rhuglder, hyblygrwydd, gwreiddioldeb ac ymhelaethu yw’r ffactorau fwyaf blaenllaw pan yn trin a thrafod creadigrwydd. Wedi dweud hynny, noda Woods (dyfynnwyd yn Jeffrey a Craft, 2004) fod yn rhaid sicrhau’r hinsawdd orau ymlaen llaw er mwyn i’r addysgu alluogi’r datblygiad o greadigrwydd. Dim ond wrth ddarparu amodau o rym i’r dysgwyr dros eu dysgu ac annog ymdeimlad o berchnogaeth a pherthnasedd bydd modd sicrhau arloesi ymysg y plant (Woods, dyfynnwyd yn Jeffrey a Craft, 2004). Yn ôl Jones (2016), anogaeth o’r heutagogaeth hwn sydd angen ar gyfer athrawon. Yn ôl Hytti ac O’Gorman (2004), un amod angenrheidiol o addysgu’n heutagogaidd yw bod yr athro yn cael ei weld fel tywysydd neu hwylusydd. Rhaid cymryd gofal yn ogystal o ran ansawdd yr ymyrraeth er mwyn sicrhau bod pob plentyn yn elwa o’r dull ac yn cael eu monitro, a hynny’n bwrpasol ac nid yn ormodol. Er hyn, noda MacLarty (2007) fod prinder amser, a’r cynnydd yn llwyth gwaith athrawon hefyd yn golygu bod gan athrawon ofn cymryd cam yng nghyfeiriad addysg o’r fath. Addasu’r fath o waith paratoi yw’r ffordd ymlaen (Craft et al, 2007). Gellir gwneud hyn drwy strwythuro a chynllunio ar gyfer gwaith meddwl y gwersi yn hytrach na’r pwyslais ar gynnwys y gwersi. Cyniga Hytti ac O’Gorman (2004) ateb mwy penodol rhoi’r ymarfer hwn ar waith sef sicrhau paratoad o gwestiynu effeithiol yn hytrach na gorchmynion. Hynny yw, wrth baratoi gydag asesu ar gyfer dysgu gydol taith ddysgu’r plant mewn golwg, yn hytrach na chynnwys pynciol ac asesu crynodol, gall heutagogaeth fod yn arddull addas.
Yr asesu cychwynnol sydd yn angenrheidiol wrth fynd i’r afael â cheisio addysgu ar gyfer creadigrwydd a mentergarwch, yw asesu creadigrwydd a mentergarwch mewn addysgeg bersonol. Fframwaith awgrymiedig ar gyfer y fath hwn o asesu yw EntreComp. Ceir tair prif ffactor fel rhan o’r model sy’n rhannu i bymtheg is-adran. Gan ei fod yn medru cael ei ddefnyddio fel fframwaith asesu mewn meysydd tu hwnt i faes addysg nid yw’n angenrheidiol i fesur datblygiad ym mhob is-adran (McCallum et al, 2018). Dewisiais dalu sylw at bedwar is-adran felly, sef (1) creadigrwydd o’r ffactor syniadau a chyfleon, (2) hunan-ymwybyddiaeth ac effeithiolrwydd o’r ffactor adnoddau ac yn olaf gallu i ddelio gydag (3) amwysedd, ansicrwydd a risg yn ogystal â (4) dysgu trwy brofiad o’r ffactor gweithredu. 
Yn amlwg, pan yn trin a thrafod addysgu ar gyfer creadigrwydd ym mhlant, y dechreubwynt naturiol yw asesu creadigrwydd fi fy hun. Wrth daflu golwg dros y fframwaith a’r llinynau ynglwm â chreadigrwydd ar gyfartaledd roeddwn yn medru gwobrwyo lefel 5 i’n addysgeg. Gwelir fy ngallu i ddangos chwilfrydedd a meddwl agored wrth gynllunio gwersi, er enghraifft, drwy wersi o brofiad addysgu proffesiynol gyda dosbarth o ddisgyblion blwyddyn 2. Yn ystod y cyfnod yno yr hyn oedd yn gyrru’r gwersi oedd gwaith thematig felly bu’n rhaid i mi ddefnyddio dychymyg wrth geisio gwau cynnwys bynciol i waith thematig y dosbarth. Her fwyaf gwneud hynny oedd ceisio cadw meddwl agored wrth gyflwyno mathemateg a rhifedd yng ngwersi a gweithgareddau’r plant. Yn ôl Lucas et al (2013) nid yw’r her o gyfuno creadigrwydd gyda gwaith mathemategol yn beth anarferol ar lawr ystafelloedd dosbarth. 
Serch hyn, es i i’r afael a defnyddio mentergarwch bersonol i blethu’r thema i’r gwaith rhifedd. Y ffordd es i ati i wneud hyn oedd drwy osod tasg ffocws a thasg dan arweiniad yn seiliedig ar y thema o ladrata’r môr leidr Barti Ddu (gweler Atodiad 1). Roedd y gweithgareddau amrywiol yn ymarferol ac yn cynnwys llythrennedd a rhifedd er mwyn annog y defnydd o sgiliau meddwl yn fwy na phwyslais bynciol. Dyma dystiolaeth o fy ngallu i ddefnyddio fy ngwybodaeth o wahanol gyd-destunau i feddwl am ddatrysiad. Hynny oedd creu gwers oedd yn delio gyda rhif ond mewn dull ymarferol oedd hefyd yn cyfoethogi creadigrwydd y plant. Yn ogystal â phrofi fy ngallu i feddwl yn agored bu hefyd yn fodd o ddarparu her a chyfle i’r plant ddatrys problemau wrth iddynt orfod arbrofi’n annibynnol gyda’r darnau arian i ddatrys symiau. Bu’r defnydd o fasgedi llawn tywod ac yna’r map darganfod trysor coll Barti Ddu law yn llaw gydag adnoddau ystafell ddosbarth megis bwrdd gwyn a darnau arain yn rhoi cyd-destun mwy byw i’r plant. Galluogodd y creadigrwydd ymysg y tasgau hyn y gallu i’r ddarpariaeth barhaus fod yr un mor heriol o ran y defnydd o rifedd a thasgau mathemategol. Gosodais y tasgau hynny tu allan gan gynnig lle ac amser i’r plant ymarfer eu sgiliau meddwl o’r tasgau gynt yn fwy annibynnol fyth (gweler Atodiad 1). Yr annibyniaeth hwn sy’n cynyddu cymhelliant a mwynhâd dysgwyr (Grant, 2007). 
Ymhelaetha hyn ar y syniad o heutagogaeth gan i mi ddarparu’r adnoddau a’r broblem gychwynnol i’r plant ond wedyn gadael iddynt arbrofi’n annibynnol ac fel tîm i ddarganfod y trysor a chyfrifo arian Barti Ddu. Mae annog cyfathrebu a thrafod gyda chyfoedion yn rhan allweddol o addysgu ar gyfer creadigrwydd a dadleua Hytti ac O’Gorman (2004) mai trwy brosiectau yw’r ffordd orau o gynnig hynny. Gellir datblygu ar fy arfer bersonol drwy ddefnyddio prosiectau hir-dymor yn fwy gan gyfuno mwy o sgiliau fel rhan o’r tasgau. Enghraifft effeithiol o hyn yw’r defnydd o’r ‘Leonardo Effect’ mewn ysgolion yn Yr Alban, Lloegr a Chymru. Dyma ddull nad sydd yn seiliedig ar oedran plant ond yn hytrach mae’n dilyn trywydd diddordeb disgyblion er mwyn dyfnhau technegau dysgu trawsgwricwlaidd (Hickey et al, 2008). Cyfuna’r arddull Leonardo gwaith gwyddonol gyda gwaith mwy celfyddydol yn benodol, gan felly annog athrawon i addysgu mewn dull mwy creadigol (Hickey et al, 2008). Caniatá i’r plant berchnogi’r dysgu gan iddynt reoli o’r cychwyn cyntaf (MacLarty, 2007). Y chwilfrydedd sy’n gyrru’r dysgu a’r profiadau bywyd go iawn sy’n sbarduno’r plant i ddefnyddio eu sgiliau a’u gwybodaeth yn ddychmygus ac yn greadigol (Robson a Hickey, 2019). Ym marn Hickey a Robson (2012), y ffiniau pynciol a geir mewn gwersi ysgolion cynradd yw un o’r prif rhwystrau o ran sicrhau addysg ar gyfer creadigrwydd. Bu hyn yn amlwg o fy mhrofiad bersonol gyda disgyblion blwyddyn 6. 
Wrth dalu sylw at y rhan dysgu trwy brofiad o’r fframwaith EntreComp, asesais fy mod ar lefel 6. Disgwylir ar y rhan hwn bod unigolyn yn medru sgiliau mwy rhyngweithiol a chymdeithasol eu natur. Prif bwrpas yr is-adran hon yw cynnig cyfleoedd i bobl gwneud ac ymarfer er mwyn dod i drafod a deall cysyniadau. Noda Robson et al (2005) fod dysgu drwy arsylwi a thrwy brofiad yn allweddol er mwyn i greadigrwydd gael y cyfle i ffynnu. Enghraifft da o lwydddiant cynnig profiad byw i blant yw’r defnydd o ddarlunio pysgod mewn gwers drawsgwricwlaidd yn Ysgol Ynystawe (Robson et al, 2005). Yno, mewn gwers gydag athrawes gyflenwi cafwyd y cyfle i ddarlunio pysgod, wedi i’r athrawes ddosbarth ddychwelyd cyflwynodd hithau bysgod marw i’r plant a gofyn iddynt ddarlunio eto. Bu darluniau’r plant gymaint yn well o ran manylder a thebygrwydd i’r pysgod go iawn. Dyma brawf dros bŵer cynnig profiadau real i blant. Er hyn, haws dweud na gwneud a sonia Robson et al (2005) mai nad dewis y plant yw gwahanu pynciau a’u bod a dweud y gwir yn gweithio’n naturiol yn fwy trawsbynciol. Ceir lle i wella felly o ran gweithio’n llai rhanedig o ran y meysydd dysgu yn enwedig yng nghyfnod allweddol dau. 
Un ffordd o fynd ati i blethu pynciau’n berthnasol defnyddiais i ar brofiad addysgu oedd canolbwyntio ar gymuned leol glòs fy nosbarth o blant cyfnod allweddol dau. Bu’r ysgol yn un mewn pentref ger lan y môr felly manteisiais ar y cyfle. Dyma elfen ganolog o’r fframwaith EntreComp sydd i’w hannog (Penaluna a Penaluna, 2017) sef defnyddio’r awyr agored a’r gymuned ehangach fwyfwy yn nysgu plant. Yn rhan o’r gweithgareddau cafodd y plant gyfle i ymweld ag olion llongddrylliad cyfagos, defnyddio ffotograffiaeth i gofnodi nodweddion y traeth a’r pentref gan gynnwys y castell a’r hen borthladd a hefyd mannau cynnar Eisteddfodol y pentref. Rhoddodd y gweithgareddau hyn rym i’r plant gan ei fod yn rhan o’u cymuned ac felly’n annog iddynt berchnogi’r dysgu (ICEE, 2019). Defnyddiwyd eu sgiliau darllen map, arsylwi, arbrofi a gwaith tîm. Ymarferodd y plant amryw o sgiliau’n drawsgwricwlaidd felly a hynny oll yn yr awyr agored gan ganiatáu iddynt fagu hyder a mentro tu hwnt i’r arfer. Wedi dychwelyd i’r dosbarth gwelwyd newid amlwg yn enwedig yng nghyfoeth eu gwaith llythrennedd a chelf yn benodol (gweler Atodiad 2).
Gallaf wedi datblygu ymhellach ar waith tebyg gan wahodd ymwelwyr i’r ystfaell ddosbarth a defnyddio pobl y gymuned fwy yn nhaith ddysgu’r plant. Er enghraifft ceir hanesydd lleol yn byw yn y pentref sydd yn arbenigo’n hanes effaith yr ail rhyfel byd ar fywyd pobl y pentref. Noda Hepburn (2008), pan yn arsylwi llwyddiant y ‘Leonardo Effect’, mai drwy ymweliadau a siaradwyr gwadd cyfoethogir nid yn unig gwaith y plant ond hefyd eu dealltwriaeth o’r byd tu hwnt i ysgol. Atega ICEE (2019) ei fod yn allweddol, yn enwedig wrth geisio annog mentergarwch ymysg dysgwyr, gan fod profiadau o’r fath yn fwy perthnasol, amrywiol ac yn bywiogi’r profiad dysgu. Drwy osod problemau cymunedol i blant ddatrys, annogir iddynt chwarae rôl a chymryd cyfrifoldeb wrth iddynt ddysgu am fentergarwch tu hwnt i fyd ysgol. Noda’r QAA (2012) mai dyma a geir yn yr uwchradd wrth addysgu mentergarwch a dylid efelychu’r elfen o gydweithio â’r gymuned ehangach fwyfwy gyda phlant ysgolion cynradd. Cytuna Penaluna a Penaluna (2017) mai un o brif elfennau addysgu ar gyfer mentergarwch yw’r ffaith mai nad yr athro sy’n addysgu’r holl feysydd yn hytrach ceir amryw o bobl yn tywys y plant ar daith ddysgu mwy hwylus a chyffrous.
Ffordd arall o annog hyn, os nad oes yna gymuned amlwg o amgylch ysgol, yw defnyddio cymhwysedd digidol megis MineCraft. Gellir adeiladu cymuned ddychmygol a gosod tasgau’n seiliedig ar broblemau cymunedol gwahanol ar-lein i’r dosbarth. Galluoga hyn gyfle i blant ddychmygu ar blatfform weddol o realistig a bydd modd i’r athro dracio’r cynnydd drwy ddilyn proffil ar-lein plentyn. Wedi dweud hynny, rhybuddia arbenigwyr ym maes technoleg yn erbyn defnyddio cymhwysedd digidol gyd phlant oed ysgolion cynradd. Noder bod gormodedd o dechnoleg ymysg plant o oed ifanc yn medru effeithio’n negyddol ar ddatblygiad gwybyddol a chymdeithasol plant (Sigman, dyfynnwyd yn House, 2011). Anghytuna Palmer (2006) yn gryf yn erbyn y defnydd o gymhwysedd digidol gan honni ei fod yn dylanwadu ar les plant gan ei fod yn eu rhwystro rhag chwarae tu allan. Serch hyn, awgryma Donaldson (2015) ei fod yn angenrheidiol i wau cymhwysedd digidol i wersi er mwyn symud gyda’r oes sydd ohoni. Bydd angen cymryd gofal a sicrhau cydbwysedd wrth wneud hyn yn ôl yr ymchwil. 
Hybir creadigrwydd mewn gwersi a’r denfydd o wahanol bedagogau er mwyn adeiladu meddylfryd mwy mentergarol a chreadigol ymysg dysgwyr (Barnes, 2018). Mae’r fframwaith EntreComp yn galluogi adfyfyrio bersonol a hunan-asesiad gyda chamau clir ar gyfer gweithredu tuag at wella i gyrraedd y nod hwn. Mae’n fframwaith hyblyg yn ogystal felly gall gael ei ddefnyddio mewn sawl maes a gan sawl unigolyn. Er hyn, mae ei swmp ac ehangder yn medru peri gofid i rai (Burgelman, 2019). Cyniga Kerr (2016) y prawf Torrance fel modd mwy effeithiol o fesur creadigrwydd person. Cytuna Almeida et al (2008) ei fod yn brawf sydd yn cydnabod cymhlethdod creadigrwydd a bod y ffaith mai ond seicolegydd wedi’i hyfforddi all ddarparu’r prawf yn dystiolaeth o hyn. Serch hyn, noda hefyd fod y prawf dros 50 oed ac felly bod galw am dasgau newydd, mwy addas ar gyfer ymchwil diweddar yn dod yn rhan o’r prawf. Aiff Baer (2011) gam ymhellach a nodi bod system sgorio a natur y prawf yn anghyson o ran ystyried bod math o feddwl dargyfeiriol yn amrywio o faes i faes. Dadleua bod y prawf Torrance yn rhy gul o ran hynny felly. 
Yr amwysedd hwn ynghylch asesu creadigrwydd yw’r brif rhwystr o ran mynd ati i annog athrawon i addysgu ar gyfer creadigrwydd ar hyn o bryd (Estyn, 2014). Ymhelaetha Lucas et al (2013) gan nodi fod galw am system asesu fwy hygyrch i athrawon. Yn ôl Biggs (2003) un elfen angenrheidiol yw bod addysgwyr yn asesu dysgwyr mewn modd mwy holistaidd drwy ystyried y plentyn yn ei gyfanrwydd. Sefydlodd Lucas et al (2013) model o fesur creadigrwydd ar ffurf cylch gan ei wneud yn fwy gweladwy a darllenadwy. Ceir pum ffactor mesur sef (1) chwilfrydedd, (2) dyfalbarhad, (3) dychymyg, (4) cydweithio a (5) hunan ddisgyblaeth. Mesurir y ffactorau fesul tri lefel: (1) cryfder, (2) ehangder, a (3) dyfnder. Cyniga hwn fodd o recordio a thracio nad yw yn mesur a sgorio’n bendodol ond yn hytrach yn talu sylw at dracio a chynnydd hir-dymor, ffurfiannol. Defnyddio systemau asesu o’r fath hwn yw’r ffordd ymlaen argymhelliedig wrth fynd i’r afael â’r cwricwlwm newydd i ddod (Estyn, 2018). 
Heb system asesu sydd yn addas ar gyfer ei bwrpas ac sy’n cyfrannu at yr addysgu a’r dysgu ni all addysgwyr wella addysg ar gyfer creadigrwydd a mentergarwch (Penaluna a Penaluna, 2017). Yng ngeiriau Hickey a Robson (2012), gwraidd yr oedi’n troi at addysg o’r fath yw’r gor-bwyslais sydd wedi bod ar asesu crynodol, ffurf nad yw yn medru cael ei ddefnyddio i asesu creadigrwydd yn bendant. Gwelais effaith hyn ar brofiad addysgu broffesiynol wrth ymdrin â’r is-adran delio gydag amwysedd, ansicrwydd a risg. Bues gyda dosbarth o ddisgyblion blwyddyn 6 oedd yn gweithio’n ôl y thema o lyfr ‘The Lost Words’. Oherwydd amwysedd y thema o ran sut i’w hasesu a’r anhyblygrwydd o ran medru trosglwyddo’r thema i wersi mwy strwythuredig megis mathemateg bu’n anodd i mi feddwl am wersi addas a phwrpasol i ddechrau. Sgoriais tua lefel 4 ar yr elfen hyn ar y fframwaith felly. Er hyn, wrth i’r wythnosau fynd heibio, darganfyddais, o arsylwi gwersi’r mentor, bod modd mentro a chymryd risg gan gyfuno pynciau er mwyn creu pwrpas dysgu i’r plant. Er enghraifft, yn y pendraw cyfunais gwaith iaith, gwyddoniaeth a chelf drwy greu geiriadur dosbarth oedd yn llawn darluniau, diffiniadau a diagramau o anifeiliaid y llyfr (gweler Atodiad 3). Yn sgil pendraw’r dasg o greu geiriadur bu modd i’r asesu fod yn fwy amlwg drwy arsylwi datblygiad ac yna gweld cynnyrch eu gwaith. Bu’r tasgau hefyd yn annog y plant i gymryd risg oherwydd bod mwy o bwyslais ar y dysgu ar y pryd.
 Noda De Bono (1992) fod cynnig cyfle i blant gymryd risg yn rhan hollbwysig o ddatblygu agwedd greadigol. Drwy barhau i gynnig cyfleon i blant ddatblygu sgiliau metawybyddol fel hyn felly bydd creadigrwydd a mentergarwch yn llifo’n ddi-drafferth. Atega Robson et al (dyddiad anhysbys) mai drwy osgoi gosod targedau rhy benodol neu ddiweddglo rhy ddisgwyliedig i’n dysgwyr darperir y rhyddid i blant ddysgu’n fwy organig. Noda hithau hefyd mai dyma oedd sail sefydlu’r ‘Leonardo Effect’. Un o brif agweddau’r dull oedd y cynllunio byr-dymor oedd yn dueddol o ddigwydd law yn llaw â’r plant. Galluoga’r cynllunio ar y cyd hwn ar gyfer yr ymdeimlad o berchnogaeth i’r plant. Yr ymdeimlad hwn o berchnogaeth sy’n annog iddynt feddwl am eu dysgu o’r cychwyn cyntaf, ffactor cadarnhaol sydd yn bwydo meddylfryd mentergarol (MacLarty, 2007). Sylweddolais fy mod wedi cymryd risg o’r fath mewn gwers addysg gorfforol gyda dosbarth o blant blwyddyn 6.  Gwersi dawnsio gwerin oedd y nod ond bu diffyg diddordeb ac awch y bechgyn yn her. Cymerais risg a phenderfynu, wedi iddynt ofyn a gofyn, bod modd iddynt gynnwys ambell symudiad FortNite yn eu dawnsfeydd cyn belled a’u bod yn dawnsio gwerin hefyd fel rhan o’r ddawns. Bu’r canlyniad yng ngymhelliant a mwynhâd y disgyblion yn aruthrol. Gwelir datganiad Csikszentmihalyi ar waith felly gydag ymdrech dysgwyr yn cynyddu’n sgil angerdd a diddordeb (dyfynnwyd yn Macintyre, 2007). 
Serch y pwyslais a geir ar gynnig gwersi creadigol, lleihau ffiniau pynciol, cynyddu cymhelliant plant, a sicrhau asesu addas ar gyfer llwyddiant creadigrwydd a mentergarwch, cred De Bono (1992) mai’r addysg orau ar gyfer magu’r sgiliau hynny ydy canolbwyntiad ar ffyrdd o feddwl dysgwyr. Caiff hyn sylw yn y fframwaith EntreComp a dyma fy nghryfder wrth i mi sgorio lefel 6 ar yr is-adran hunan-ymwybyddiaeth ac effeithiolrwydd (gweler Atodiad 4). Tynna’r EntreComp sylw at y ffaith mai drwy’r broses o ddatrys problemau, cymryd rhan mewn gwaith tîm ac ymateb i brofiadau sydd yn datblygu sgiliau meddwl unigolyn. Yn deillio o weithgareddau o’r natur hynny galluogir i blant ddefnyddio’u gwybodaeth a sgiliau mewn cyd-destunau o bob math. Yn ogystal â hynny oherwydd natur cymdeithasol y tasgau maent yn tyfu i fod yn fwy ymwybodol o’r defnydd o’u gwybodaeth a’u sgiliau gan fod gofyn iddynt gyfathrebu fel rhan o’r gwaith (Burgelman, 2019). Dywed Penaluna (2019) mai’r arddull addysgu orau ar gyfer annog mentergarwch yn y pendraw yw canolbwyntio ar ymddygiad unigolyn a meddwl am y ffordd maent yn gweithredu. Hynny yw, addysgu plant sut i feddwl nid beth i feddwl. O’r feddylfryd hon daw’r syniad o dalu sylw at y deg arfer meddwl (Costa a Kallick, 2000). I De Bono (1992), mae addysgu’n greadigol ac ar gyfer hogi sgiliau menter yn golygu gweithio ar sgiliau meddwl y plant lawer fwy nag unrhywbeth arall felly. O ystyried hyn, nid oes angen gymaint o bwyslais o ran pryd, beth a sut i addysgu ac asesu mewn dull mor ffurfiol. Yr hyn sydd angen yw gwau sgiliau meddwl i wersi’n fwy pwrpasol. Cynllunio ymlaen llaw ar gyfer cyfoethogi cyfleon i blant hogi’r sgiliau hynny yw gwraidd addysg ar gyfer creadigrwydd yn ei farn ef felly. Gellir asesu datblygiad a chynnydd plant drwy ganolbwyntio ar eu hagwedd yn ystod y gwersi wedyn. Gall elfennau o asesu agwedd gynnwys ffactorau megis parodrwydd unigolyn i gymryd risg a mentro a’u awch i archwilio ac arbrofi mewn cyd-destunau amrywiol. Y broses ddysgu sy’n bwysig o ran asesu ac o ran cynnwys yr addysgu dylid rhoi mwy o bwyslais ar addysgu nid yn unig rhesymeg i blant ond datblygu eu doethineb (De Bono, 1992). 
Gwnes i hyn ar fy mhrofiad addysgu gyda dosbarth o blant o gyfnod allweddol dau mewn gwers ABCh. Amcan gwaith y tymor oedd i ddarllen dyddiadur bywyd merch oedd ar fin gadael ei hysgol presennol. Cymerais y cyfle i ddefnyddio hyblygrwydd y pwnc a’i ddefndyddio i wir addysgu’r dosbarth, nid yn unig am empathi, ond hefyd am ddeall ymddygiad drwy edrych ar eu profiadau tebyg neu ddychmygu profiad tebyg. Datblygais ar ddeallusrwydd emosiynol y plant drwy weithgareddau megis y gadair goch, amser cylch, chwarae rôl a sgriptio neu ysgrifennu ymson. I raddau helaeth pennwyd ar gyfeiriad y gwersi’n dibynnu ar ymateb y plant i’r dyddiadur fesul wythnos. Mi wnes i ymddwyn fel hwylusydd drwy feddwl am gemau a gweithgareddau oedd yn gweddu i’w hawch tra hefyd yn datblygu sgiliau meddwl ac ymateb emosiynol y dosbarth. Yn ôl Collins (2017), nododd Martin Luther King Jr mai pwrpas addysg yw nid yn unig datblygu deallusrwydd plant ond eu cymeriad hefyd. Awgryma Collins (2018) y defnydd o Hetiau De Bono ar gyfer annog y plant i gasglu syniadau a herio rhagfynegiadau. Noda ei fod yn ddull hawdd a hygyrch ar gyfer pob oed a gallu. Dyma ddull sefydlodd De Bono (1992) er mwyn strwythuro’r borses meddwl. Drwy ddefnyddio’r hetiau at bwrpasau gwahanol galluogir ar gyfer hunan-asesiad ar hyd y broses feddwl hefyd. 
Mae ystyried gwerthoedd a meddwl bersonol yn rhan canolog o fentergarwch (Penaluna, 2019) a thrwy’r defnydd o’r hetiau mae modd gwau’r sgiliau hynny mewn modd perthnasol i wersi o bob math.  Dywed Blaschke (2012) bod hunan-asesu a herio credoau a phenderfyniadau personol yn rhoi grym i’r dysgwr yn ogystal â datblygu’r sgiliau meddwl mentergarol. Cyniga De Bono (1992) sawl syniad gellir defnyddio a datblygu’n y dosbarth i annog creadigrwydd plant hefyd. Er enghraifft tasg tebyg i gasglu penawdau o wahanol bapurau newydd a’u ail-defnyddio i greu stori newydd. Syniad ymarferol sionc arall yw dewis llun o’r papur newydd a darganfod penawd newydd i gyfateb â’r llun gyda hiwmor mewn golwg. Tasgau syml yw’r uchod ond rhai sydd yn ymarfer sgiliau plant o ail-drefnu syniadau, ail-ddehongli ystyr ac amynedd. Hyn oll ar yr un pryd a defnyddio sgiliau pwnc benodol megis llythrennedd yn ogystal. Gellir mabwysiadu technegau tebyg i Hetiau De Bono a’r tasgau sionc uchod wrth ymdrin ag addysgu ar gyfer creadigrwydd. Hynny am eu bod yn datblygu’r sgiliau meddwl sylfaenol sydd angen ar blant ar gyfer mabwysiadu meddylfryd mentrus. 
Chwaraea amgylchedd dysgu rôl allweddol yn natblygiad plant o’u creadigrwydd a sgiliau meddwl ar gyfer mentergarwch (Lucas et al, 2013). Yn ôl Csikszentmhalyi (dyfynnwyd yn Macintyre, 2007), addasu agwedd ac amgylchedd yw’r ddau ffatcor pennaf wrth fynd i’r afael a sicrhau bod modd i bawb ddysgu creadigrwydd. Cred Isaacs (2013) yn gryf dros gynnig gofod i blant ffynnu orau a hynny cyn gynted â phosib gyda phlant ysgol feithrin hyd yn oed. Annoga hithau i athrawon ddefnyddio’r amgylchedd awyr agored yn fwy yn eu haddysgu oherwydd ei fod yn ardal sy’n caniatáu rhyddid i blant feddwl yn fwy annibynnol, mentrus ac o ganlyniad yn fwy creadigol. Ymarferais gyda hyn pan ar brofiad addysgu gyda dosbarth cyfnod sylfaen mewn gwers addysg gorfforol (gweler Atodiad 5). Yno, plethais y thema i’r wers a phwysleisio sgiliau cyfathrebu, cydweithio a gwaith tîm i’r gweithgareddau. Sail y tasgau oedd defnyddio’r corff a’r llais i ddatrys problemau’n seilieidg ar y thema o fôr-ladron. Efelycha addysg awyr agored rhai o agweddau gweledigaeth Montessori (Hodder education, 2014) o ddefnyddio deunyddiau chwarae pen agored mewn amgylcheddau agored er mwyn rhoi cyfle i’r plant arbrofi, ail-ddefnyddio, dychmygu a rhyddid iddynt ehangu ar eu sgiliau blaenorol. Noder hefyd mai arsylwi yw’r dull defnyddir gan amlaf wrth asesu llwyddiant addysgeg o’r fath (Nottingham, 2015). Cyfateba hyn â syniadau trafodwyd eisioes o ganolbwyntio’n fwy ar y profiad cynigir i blant a’u hymateb i’r profiadau hynny ar hyd y daith yw’r llwybr orau at ddysgu bellach. Drwy ddenfyddio strategaethau mwy syml ar gyfer addysgu plant felly galluogir amser i’r dysgwr arbrofi yn ogystal ag amser i’r athro asesu’n ffurfiannol gan ganolbwyntio’n fwy ar y broses yn hytrach na’r cynnyrch yn nysgu plant.
Yr hyn sydd yn dod yn amlwg o adfyfyrio ar allu bersonol i addysgu gyda chreadigrwydd a mentergarwch ar gyfer datblygiad dysgwyr o’r sgiliau hynny, yw’r ffaith bod yr amwysedd o ran diffinio’r ddau sgil a’u hasesu’n creu anawsterau. Cyniga dulliau trawsgwricwlaidd, megis ‘The Leonardo Effect’, blatfform addas ar gyfer arddull addysgu sy’n dilyn trywydd y dysgwyr (Hickey et al, 2008). Effaith defnyddio dulliau fel hyn yw rhyddhau’r athrawon i allu addysgu’n fwy creadigol gan alluogi’r disgyblion i berchnogi’r dysgu a datblygu’u creadigrwydd a menter o ganlyniad. Wedi dweud hynny, rhybuddia rhai fod angen cymryd gofal wrth ddefnyddio dulliau mwy trawsgwricwlaidd yn sgil gofidion bod gormod o ryddid yn medru drysu a thanseilio hyder rhai dysgwyr ac addysgwyr (Craft et al, 2007). Yn ôl Estyn (2018) drwy dynhau a chryfhau systemau asesu a phrofi cyrhaeddiad plant mi fydd modd osgoi gofidion fel hyn. Gellir defnyddio mwy o asesu drwy arsylwi, portffolio dysgu i bob plentyn neu brofion wedi’u teilwra i’r unigolyn ar-lein. Effaith hynny yw annog asesu ffurfiannol a mwy hir-dymor sy’n fwy addas ar gyfer magu creadigrwydd a mentergarwch dywed yr ymchwil (Lucas et al, 2013). 
Serch hyn, er mwyn wir annog sgiliau creadigol a menter plant, yr hyn a uwcholeua arbenigwyr megis Maslow a Rogers (dyfynnwyd yn Treffinger et al, 2002) yw’r ffaith mai, yn y bôn, deillia’r ddau sgil o allu unigolyn i ddeall ei hun. Dyma sydd yn rhaid cofio wrth anelu at addysg ar gyfer creadigrwydd a mentergarwch. Y ffordd o gyrraedd y nod hon yw annog dysgwyr i adfyfyrio ar eu ffyrdd o feddwl ac ymddwyn ym mhob gwers, wrth addysgu unrhyw bwnc. Trwy gynnig gwersi gwahanol gan bobl o bob math mewn amgylcheddau amrywiol gellir sbarduno, ysbyrdoli a herio plant i wneud hyn. Wrth ystyried hyn mae’r ffordd ymlaen yn syml felly, newid sydd angen yn ein ffordd o edrych ar bwrpas addysg (Robinson, 2006) ac yn dilyn hynny ail-ystyried ein arddull addysgu (De Bono, 1992). Drwy bwysleisio datblygiad ein dysgwyr fel unigolion yn eu cyfanrwydd bydd modd codi hyder ac annog disgyblion i fentro’n ddewr yn yr ysgol a thu hwnt. 
Atodiadau

Atodiad 1 – Gwaith o’r thema Barti Ddu gyda Dosbarth Cyfnod Sylfaen
[image: ]
Gwelir o’r lluniau mai tasgau ymarferol oedd y rhai rhifedd gyda chymysg o adnoddau pwnc penodol ac yna adnoddau i annog dychymyg megis map neu gliwiau a basgedi siopa.


Llwyddodd y gweithgareddau sbarduno diddordeb a herio gwybodaeth flaenorol y plant. Hybodd hyn o ganlyniad eu meddwl creadigol.

[image: ../../../Users/Siobhan/Desktop/Llunie%20p]
Atgyfnerthwyd hyn gyda’r ddarpariaeth barhaus. Bu’r holl weithgareddau ac adnoddau’n cefnogi’r gwaith rhifedd a llythrennedd uchod. 
Serch hyn, defnyddiwyd adnoddau pen agored ac aml-bwrpas er mwyn annog y plant i arbrofi ac ymhelaethu’n y tasgau annibynnol.







Atodiad 2 – Gwaith gymunedol gyda Dosbarth Cyfnod Allweddol Dau

[image: ../../../Users/Siobhan/Desktop/llunie%20gw]Yn dilyn y gweithgareddau archwilio ac arbrofi’n yr awyr agored, pan ddychwelodd y plant i’r ystafell ddosbarth roedd eu hyder yn eu gwybodaeth a manylder yn eu gwaith lawer uwch.

Oherwydd bod y gweithgareddau wedi bod yn amrywiol ac yn heriol yn feddyliol, bu’r cyfoeth yng nghynnyrch y gwaith yn uwch.

Roedd mwynhâd y plant hefyd yn fwy amlwg a’u gallu i drin a thrafod pynciau’n ddyfnach ac ymateb i sialens yn well. 

Atodiad 3 – Gwaith o’r thema ‘The Lost Words’ gyda Dosbarth Cyfnod Allweddol Dau

Dyma’r geiriadur dosbarth oedd yn cynnwys cyfuniad o waith llythrennedd, celf a gwyddoniaeth. Bu’r geiriadur yn brosiect hir-dymor dros gyfres o wersi. O ganlyniad, bu modd i’r plant gael amser i feddwl am syniadau ac ychwanegu mewn gwersi er mwyn adfyfyrio a gwella’u gwaith. Gyda’r cyfuno pynciol cynyddodd ymdeimlad y plant o bwrpas a pherthnasedd pob maes. Roedd gweld y pynciau’n plethu’n gyrru’r plant i ddeall terfyn eu gwaith tymhorol ar ‘The Lost Words’. 






Atodiad 4 – Gwaith ar ddeallusrwydd emosiynol 

Dengys yma’r gallu i blethu sgiliau meddwl o waith plant mor ifanc â chyfnod sylfaen. Gweler graff emosiynol ar waith thematig blwyddyn 1 o Arch Noa. Dyma oedd un dasg oedd yn cyfuno ymateb emosiynol y plant i’r anifeiliaid o’r stori. Y syniad tu ôl y dasg oedd annog plant i feddwl am eu ffyrdd o feddwl cyn gynted â phosib er mwyn annog hunan-ymwybyddiaeth. Yn y pendraw gall y sgil fel hyn ddatblygu i fabwysiadu creadigrwydd ac annog mentergarwch.

Atodiad 5 – Defnyddio’r awyr agored gyda Dosbarth Cyfnod Sylfaen

[image: ]Er, yn wreiddiol, nad pwrpas y wers oedd addysg gorfforol, yn dilyn gwaith y plant ar Barti Ddu es i ati i osod ryw fath o weithgareddau oedd yn efelychu bywyd môr-leidr ar gwch. Deilliodd y syniad o awch y plant i weithio tu allan. Rhoddais bwyslais ar weithio fel tîm fel morwyr ar y gwaith yn ogystal â datrys problemau law yn llaw ag ymarfer y corff. Galluogodd hyn i’r blant ymarfer sgiliau amrywiol i gynorthwyo eu datblygiad o sgiliau mewn cyd-destun y gwaith tymhorol. 

